## Zakon o izmjenama i dopunama Zakona o ustrojstvu i djelokrugu ministarstava i državnih upravnih organizacija

### NN 92/1996 (30.10.1996.), Zakon o izmjenama i dopunama Zakona o ustrojstvu i djelokrugu ministarstava i državnih upravnih organizacija

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA

Proglašavam Zakon o izmjenama i dopunama Zakona o ustrojstvu i djelokrugu
ministarstava i državnih upravnih organizacija, koji je Zastupnički dom
Sabora Republike Hrvatske donio na sjednici 18. listopada 1996.

Broj: 01-96-1770/1 Zagreb, 23. listopada 1996.

Predsjednik Republike Hrvatske

**dr. Franjo Tuđman, v. r.**

---

## **ZAKON**

### **O IZMJENAMA I DOPUNAMA ZAKONA O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA**

Članak 1.

U Zakonu o ustrojstvu i djelokrugu ministarstava i državnih upravnih
organizacija ("Narodne novine", broj 72/94.), članak 3. mijenja se i glasi:

"Ministarstva jesu:

 1. Ministarstvo gospodarstva,

 2. Ministarstvo kulture,

 3. Ministarstvo poljoprivrede i šumarstva,

 4. Ministarstvo pomorstva, prometa i veza,

 5. Ministarstvo povratka i useljeništva,

 6. Ministarstvo pravosuđa,

 7. Ministarstvo privatizacije,

 8. Ministarstvo prostornog uređenja, graditeljstva i stanova       nja,

 9. Ministarstvo prosvjete i športa,

10. Ministarstvo rada i socijalne skrbi,

11. Ministarstvo turizma,

12. Ministarstvo uprave,

13. Ministarstvo zdravstva,

14. Ministarstvo znanosti i tehnologije."

Članak 2.

Članak 4. mijenja se i glasi:

"Državne upravne organizacije jesu:

 1. Državna geodetska uprava,

 2. Državna uprava za skrb o razvojačenim braniteljima i        civilnim
žrtvama Domovinskog rata,

 3. Državna uprava za vode,

 4. Državna uprava za zaštitu okoliša,

 5. Državni zavod za zaštitu obitelji, materinstva i mladeži,

 6. Državni hidrometeorološki zavod,

 7. Državni zavod za intelektualno vlasništvo,

 8. Državni zavod za normizaciju i mjeriteljstvo,

 9. Državni zavod za statistiku,

10. Državni hidrografski institut."

Članak 3.

U članku 6. nakon riječi: "pitanja pravnog položaja i zaštite invalida
Domovinskog rata, te udovica i djece poginulih sudionika Domovinskog rata"
dodaju se riječi: "te branitelja koji su bili zatočenici neprijateljskih
logora u Domovinskom ratu te njegovih obitelji, kao i obitelji nestalih
branitelja;".

Članak 4.

Članak 8. mijenja se i glasi:

"Ministarstvo unutarnjih poslova obavlja upravne i druge stručne poslove
koji se odnose na: poslove policije i kriminalističke policije i to zaštitu
života i osobnu sigurnost ljudi i imovine, sprečavanje i otkrivanje kaznenih
djela; pronalaženje i hvatanje počinitelja kaznenih djela i njihovo privođenje
nadležnim tijelima; održavanje javnog reda i mira te zaštitu određenih
osoba, građevina i prostora; obavljanje kriminalističko-tehničkih poslova
i vještačenja; poslove sigurnosti prometa na cestama; nadzor državne granice;
kretanje i boravak stranaca te njihova prihvata; putne isprave za prelazak
preko državne granice, održavanje javnih okupljanja; državljanstvo; izdavanje
osobnih iskaznica, prijavljivanja prebivališta i boravišta građana; izdavanje
vozačkih dozvola i registracije motornih vozila; nabavu, držanje i nošenje
oružja i streljiva; eksplozivne tvari; pružanje nužne pomoći radi otklanjanja
posljedica u slučaju opće opasnosti prouzročene elementarnim nepogodama
i epidemijama; poslove zaštite od požara; poslove civilne zaštite; poslove
vatrogastva; zaštitu ustavom utvrđenog poretka; poslove specijalne policije
te nadzora nad radom zaštitarskih tvrtki.

Ministarstvo unutarnjih poslova obavlja i poslove koji se odnose na:
vođenje evidencija i statistike iz područja unutarnjih poslova; sustav
informiranja u području unutarnjih poslova; obrazovanje i usavršavanje
službenika unutarnjih poslova; obavljanje i drugih poslova koji su mu stavljeni
u nadležnost."

Članak 5.

Članak 9. mijenja se i glasi:

"Ministarstvo vanjskih poslova obavlja upravne i druge stručne poslove
koji se odnose na: predstavljanje Republike Hrvatske u drugim državama,
međunarodnim organizacijama i na međunarodnim konferencijama; razvijanje
i unapređivanje odnosa Republike Hrvatske s drugim državama, međunarodnim
organizacijama i drugim subjektima međunarodnog prava i međunarodnih odnosa;
suradnju s međunarodnim organizacijama i drugim oblicima međunarodne suradnje
država, praćenje razvitka međunarodnih gospodarskih odnosa; zaštitu prava
i interesa Republike Hrvatske i njezinih državljana koji žive ili borave
u inozemstvu te uspostavljanje, održavanje i promicanje veza s hrvatskim
iseljenicima i manjinama kao i s njihovim udrugama u drugim državama; razgovore
i pregovore s predstavnicima drugih država, međunarodnih organizacija i
ostalih subjekata međunarodnog prava i međunarodnih odnosa, pripremu, sklapanje
i izvršenje međunarodnih ugovora; poticanje i pomoć u suradnji državnih
tijela s inozemstvom u političkim, gospodarskim, kulturnim, znanstvenim
i drugim područjima; održavanje i razvijanje veza s misijama stranih država
i međunarodnih organizacija u Republici Hrvatskoj kao i konzularnim uredima
stranih država; praćenje razvitka i sudjelovanje u raspravama iz međunarodnoga
javnog i privatnog prava u zemlji i inozemstvu; pružanje informacija ustanovama
i tijelima stranih država i međunarodnih organizacija te stranoj javnosti
o stanju u zemlji, odnosno o drugim pitanjima od značenja za Republiku
Hrvatsku; obavljanje i drugih poslova koji su mu stavljeni u nadležnost."

Članak 6.

Članak 10. mijenja se i glasi:

"Ministarstvo gospodarstva obavlja upravne i druge stručne poslove koji
se odnose na industriju, (osim industrije koja je stavljena u djelokrug
drugim ministarstvima); brodogradnju; energetiku; rudarstvo; obrtništvo;
zadrugarstvo; prijenos tehnologije; odobravanje pribavljanja i ustupanja
prava industrijskog vlasništva, znanja i iskustva; poslove tržišne, elektroenergetske
i rudarske inspekcije te inspekcije posuda pod pritiskom.

Ministarstvo gospodarstva obavlja upravne i druge stručne poslove koji
se odnose na: uvjete za obavljanje trgovine i trgovinskog posredovanja
u zemlji i s inozemstvom; uključivanje u tijekove međunarodne trgovine
i europske integracijske procese; gospodarsku suradnju s pojedinim zemljama;
prilagodbu trgovinskog sustava mjerilima međunarodne trgovine, a osobito
Svjetske trgovinske organizacije; poticanje izvoza i stranih ulaganja;
razvitak i sustav slobodnih zona; mjere za zaštitu domaće proizvodnje,
stanje i pojave na tržištu, a posebice kretanje ponude i potražnje i opskrbljenosti
tržišta; praćenje i poduzimanje mjera na području cijena i zaštitu potrošača;
ponašanje gospodarskih subjekata na tržištu, uključivo zaštitu slobodnoga
tržišnog natjecanja; ustrojavanje, korištenje i obnavljanje robnih zaliha,
osiguravanje skladišnog prostora za njihov smještaj i čuvanje; intervencije
na tržištu; obavljanje i drugih poslova koji su mu stavljeni u nadležnost."

Članak 7.

Članak 11. mijenja se i glasi:

"Ministarstvo kulture obavlja upravne i druge stručne poslove u području
kulture koji se odnose na: razvitak i unapređenje kulture i kulturnog i
umjetničkog stvaralaštva, kulturnog života i kulturnih djelatnosti; osiguravanje
ustanova i drugih pravnih osoba u kulturi; promicanje kulturnih veza s
drugim zemljama i međunarodnim institucijama; poticanje programa kulturnih
potreba pripadnika hrvatskog naroda u drugim zemljama; osiguravanje financijskih
i materijalnih i svih drugih uvjeta za obavljanje i razvitak djelatnosti
kulture (muzejske, galerijske, knjižničarske, arhivske, kazališne, glazbene
i glazbeno-scenske, nakladničke, likovne i filmske).

Ministarstvo kulture obavlja upravne i druge stručne poslove koji se
odnose na: istraživanje, proučavanje, praćenje, evidentiranje, dokumentiranje
i promicanje kulturne i prirodne baštine; središnju informacijsku-dokumentacijsku
službu; utvrđuje svojstva zaštićenih dijelova prirode i spomenika kulture
te njihovo vrednovanje; vođenje središnjih upisnika zaštićenih spomenika
kulture i dijelova prirode; propisivanje mjerila za utvrđivanje programa
javnih potreba u kulturi Republike Hrvatske; skrb, usklađivanje i vođenje
nadzora nad financiranjem programa zaštite; osnivanje ustanova za obavljanje
poslova djelatnosti zaštite; ocjenjivanje uvjeta za rad pravnih i fizičkih
osoba na restauratorskim, konzervatorskim i drugim poslovima zaštite; osiguravanje
uvjeta za obrazovanje i usavršavanje stručnih djelatnika u djelatnostima
zaštite; provođenje kontrole prometa, uvoza i izvoza zaštićenih dijelova
prirode i spomenika kulture; utvrđivanje uvjeta za korištenje i namjene
spomenika kulture i dijelova prirode, te upravljanje spomenicima kulture
i dijelovima prirode sukladno propisima; utvrđivanje posebnih uvjeta građenja
za zaštitu dijelova kulturne i prirodne baštine; obavljanje inspekcijskih
poslova; inspekcijskih poslova zaštite prirode; obavljanje i drugih poslova
koji su joj stavljeni u nadležnost."

Članak 8.

U članku 12. prije riječi: "obavljanje i drugih poslova koji su mu stavljeni
u nadležnost". dodaju se riječi: "davanje suglasnosti za korištenje poljoprivrednih
proizvoda u funkciji robnih zaliha i intervencija na tržištu poljoprivrednih
proizvoda;".

Članak 9.

Članak 13. mijenja se i glasi:

"Ministarstvo pomorstva, prometa i veza obavlja upravne i druge stručne
poslove koji se odnose na unutarnji i međunarodni pomorski, cestovni, željeznički,
zračni, poštanski i telekomunikacijski promet te promet na unutarnjim vodama
sa infrastrukturom; usklađivanje zaštitu mora od onečišćenja s brodova;
morske luke, pomorsko dobro i utvrđivanje granica pomorskog dobra, pomorsko
osiguranje i pomorske agencije; luke na unutarnjim plovnim putevima; kopneni
robno-transportni centri; zračne luke; prijevozna sredstva osim onih poslova
koji ulaze u djelokrug drugih ministarstava; telekomunikacije i poštu;
izradu tehničkih uvjeta i uvjeta uporabe objekata, tehničke opreme i instalacija
telekomunikacija i radijskih komunikacija, dokazivanje kakvoće (certificiranje)
i označavanje tehničke opreme i instalacija telekomunikacija i radijskih
komunikacija, davanje i ostvarivanje koncesija u javnim telekomunikacijama;
emitiranje i distribuciju radijskih i televizijskih programa; međunarodnu
koordinaciju uporabe radijskih frekvencija, uporabu radijskih frekvencija;
izdavanje dozvola za radijske postaje domaćim i stranim osobama; inspekcijske
poslove; sigurnosti plovidbe na moru, unutarnjeg i međunarodnog cestovnog
prometa i cesta osim poslova iz djelokruga Ministarstva unutarnjih poslova,
sigurnosti željezničkog prometa, sigurnosti zračne plovidbe, sigurnosti
plovidbe na unutarnjim vodama, telekomunikacija i pošta, unutarnjeg i međunarodnoga
poštanskog i telekomunikacijskog prometa te nadzor radijskih frekvencija;
poslove Obalne straže (lučkih kapetanija); informacijsko-dokumentacijski
centar za izdavanje periodičnih i povremenih publikacija; obavljanje i
drugih poslova koji su mu stavljeni u nadležnost."

Članak 10.

Iza članka 13. dodaje se članak 13a., koji glasi:

"Članak 13a.

Ministarstvo povratka i useljeništva obavlja upravne i druge stručne
poslove koji se odnose na stvaranje uvjeta za povratak hrvatskog pučanstva
iz iseljeništva u Republiku Hrvatsku te njihovo uključivanje u gospodarski
i društveni život u Republici Hrvatskoj.

Ministarstvo povratka i useljeništva je nadležno za predlaganje i praćenje
politike povratka i useljavanja pripadnika hrvatskog naroda, članova njihovih
obitelji i potomaka iz inozemstva u Republiku Hrvatsku, obavlja upravne
i druge stručne poslove koji se odnose na predlaganje pokretanja postupaka
za izmjene i dopune postojećih zakona te drugih propisa, odnosno postupaka
donošenja novih propisa koji imaju zadaću poboljšati uvjete povratka pripadnika
hrvatskog naroda, članova njihovih obitelji i potomaka iz inozemstva u
Republiku Hrvatsku; pruža pomoć pri ulaganju kapitala pripadnika hrvatskog
naroda, članova njihovih obitelji i potomaka koji se iz inozemstva vraćaju,
odnosno useljavaju u Republiku Hrvatsku; organizira i provodi informativnu,
promidžbenu i nakladničku djelatnost čiji je cilj povratak, odnosno useljavanje
pripadnika hrvatskog naroda, članova njihovih obitelji i potomaka iz inozemstva
u Republiku Hrvatsku.

Svoju djelatnost u svezi s povratkom, odnosno useljavanjem pripadnika
hrvatskog naroda, članova njihovih obitelji i potomaka iz inozemstva u
Republiku Hrvatsku, Ministarstvo povratka i useljeništva usklađuje s drugim
tijelima državne vlasti.

Ministarstvo povratka i useljeništva posebice surađuje s tijelima državne
uprave, pravnim osobama koje imaju javne ovlasti i drugim tijelima u Republici
Hrvatskoj u svezi riješavanja pitanja državljanstva i izdavanja osobnih
isprava, stanovanja i zapošljavanja, zdravstvenog i mirovinskog osiguranja
pripadnika hrvatskog naroda, članova njihovih obitelji i potomaka koji
se iz inozemstva vraćaju, odnosno useljavaju u Republiku Hrvatsku te u
svezi s investicijskim, poreznim i carinskim olakšicama pri njihovu povratku,
odnosno useljavanju u Republiku Hrvatsku.

Ministarstvo povratka i useljeništva osobito vodi brigu o povratsku,
odnosno useljavanju pripadnika hrvatskog naroda, članova njihovih obitelji
i potomaka slabijeg imovnog stanja, zbrinjavanju starijih povratnika, odnosno
useljenika te potiče povratak, odnosno useljavanja mladih te njihovo stipendiranje
za školovanje u Republici Hrvatskoj.

Ministarstvo povratka i useljeništva obavlja i druge poslove koji su
mu stavljeni u nadležnost u cilju uključivanja povratnika, odnosno useljenika
u gospodarski i društveni život Republike Hrvatske."

Članak 11.

U članku 14. stavku 1. iza riječi: "državnih odvjetnika" stavlja se
zarez i dodaju riječi: "državnih pravobranitelja", a iza riječi: "državnim
odvjetništvima" dodaju se riječi: "državnim pravobraniteljstvima".

U stavku 2. iza riječi: "državnom odvjetništvu" stavlja se zarez i dodaju
rijieči: "državnom pravobraniteljstvu".

U stavku 3. riječi: "poslove denacionalizacije" zamjenjuju se riječima:
"poslove naknade za imovinu oduzetu za vrijeme jugoslavenske komunističke
vladavine".

Članak 12.

Članak 15. mijenja se i glasi:

"Ministarstvo privatizacije obavlja upravne i druge stručne poslove
koji se odnose na: pretvorbu poduzeća s društvenim vlasništvom; privatizaciju
državnih poduzeća; kupnju, prodaju i osnivanje trgovačkih društava kad
je to određeno zakonom; nadzor zakonitosti rada Hrvatskog fonda za privatizaciju;
obavlja i druge poslove koji su mu stavljeni u nadležnost."

Članak 13.

Članak 16. mijenja se i glasi:

"Ministarstvo prostornog uređenja, graditeljstva i stanovanja obavlja
upravne i druge stručne poslove koji se odnose na: prostorno uređenje Republike
Hrvatske i usklađivanje regionalnoga prostornog razvitka, prostorno planiranje
i informatizaciju prostora, usklađivanje gospodarskog i prostornog razvitka,
te koordiniranje izrade dokumenata prostornog uređenja županija, praćenje
stanja u prostoru i provedbu dokumenata prostornog uređenja, usklađivanje
djelovanja tijela državne uprave koja sudjeluju u provedbi dokumenata prostornog
uređenja, osiguravanje uvjeta za razvitak i unapređenje poslovanja pravnih
osoba iz područja prostornog uređenja, uređenje naselja, te uređenje i
korištenje građevinskog zemljišta; utvrđivanje uvjeta gradnje na zaštićenim
objektima prirode i prirodne baštine; djelovanje instrumenata i mjera gospodarske
politike na razvitak projektantskih usluga u graditeljstvu i graditeljskih
usluga; poslovanje pravnih osoba iz područja graditeljstva, komore arhitekata,
građevinara i drugih inženjera koji sudjeluju u izgradnji; praćenje i analiziranje
kvalitete građevinskih i projektantskih usluga u graditeljstvu, građevne
i uporabne dozvole, korištenje, održavanje i uklanjanje građevine; stanovanje,
politiku građenja stanova i naselja, socijalnih i službenih stanova, realizaciju
posebnih programa Vlade Republike Hrvatske u stanogradnji; stambeno i komunalno
gospodarstvo, praćenje stanja u stambenom i komunalnom gospodarstvu, praćenje
i izvješćivanje o prodaji stanova na kojima postoji stanarsko pravo; inspekcijske
poslove prostornog uređenja i građenja; obavlja i druge poslove koji su
mu stavljeni u nadležnost."

Članak 14.

Članak 17. mijenja se i glasi:

"Ministarstvo prosvjete i športa obavlja upravne i druge stručne poslove
u području prosvjete koji se odnose na: sustav predškolskog odgoja, osnovnoškolskog
i srednjoškolskog odgoja i obrazovanja u zemlji i inozemstvu; nastavne
planove i programe; udžbenike, normative i standarde te druge uvjete za
odgojno-obrazovni rad; razvitak školstva; stručno obrazovanje i usavršavanje
odgajatelja, učitelja i nastavnika; učenički standard; inspekcijski i stručno-pedagoški
nadzor; osnivanje i nadzor nad zakonitošću rada ustanova te osiguravanje
financijskih i materijalnih uvjeta za rad u odgoju i obrazovanju.

Ministarstvo prosvjete i športa obavlja i upravne i druge stručne poslove
na području športa i tjelesne kulture koji se odnose na: razvitak športa,
zaštitu i podizanje zdravlja djece, mladeži i odraslih te na djelatnost
udruga u ovom području.

Ministarstvo prosvjete i športa obavlja i upravne i druge poslove koji
se odnose na: osposobljavanje djece, mladeži i odraslih za stjecanje tehničkih
znanja i vještina te djelatnost udruga u ovom području; obavljanje i drugih
poslova koji su mu stavljeni u nadležnost."

Članak 15.

Članak 18. mijenja se i glasi:

"Ministarstvo rada i socijalne skrbi obavlja upravne i druge stručne
poslove koji se odnose na: uređivanje radnih odnosa; tržište rada i upošljavnje;
odnose sa sindikatima i udrugama poslodavaca, radnopravni status hrvatskih
državljana zaposlenih u inozemstvu i poslove u svezi njihovog povratka
i zapošljavanja u zemlji; radnopravni status stranih državljana zaposlenih
u Republici Hrvatskoj; zaštitu na radu; međunarodnu suradnju na području
rada i zapošljavanja; sustav i politiku mirovinskog i invalidskog osiguranja
te doplatka za djecu; inspekcijske poslove rada i zaštite na radu.

Ministarstvo rada i socijalne skrbi obavlja upravne i druge stručne
poslove koji se odnose na: socijalnu skrb i sustav socijalne politike;
posebnu zaštitu obitelji u kojima su narušeni međusobni odnosi, posebice
među bračnim drugovima, zaštitu djece čiji roditelji žive odvojeno, zaštitu
djece o kojima se roditelji valjano ne brinu, zaštitu djece društveno neprihvatljivog
ponašanja te djece i odraslih osoba pod skrbništvom, kao i usklađivanje
praćenja izvršenja obveza preuzetih međunarodnim konvencijama o zaštiti
interesa i prava djece, zaštitu invalidnih osoba, zaštitu hrvatskih državljana
sudionika II. svjetskog rata; zaštitu vojnih i civilnih invalida II. svjetskog
rata, zaštitu osoba stradalih u obavljanju obvezne vojne službe od 15.
svibnja 1945. do 17. kolovoza 1990., te članova njihovih obitelji, obavljanje
i drugih poslova koji su mu stavljeni u nadležnost."

Članak 16.

Članak 21. mijenja se i glasi:

"Ministarstvo zdravstva obavlja upravne i druge stručne poslove koji
se odnose na: sustav zdravstvene zaštite i zdravstvenog osiguranja; praćenje
i unapređivanje zdravstvenog stanja i zdravstvenih potreba stanovništva,
zaštitu stanovništva od zaraznih i nezaraznih bolesti, ionizirajućih i
neionizirajućih zračenja; zdravstvenu ispravnost namirnica i predmeta opće
uporabe; korištenje zdravstvenih potencijala; izgradnju i investiranje
u zdravstvu, osnivanje zdravstvenih ustanova i privatne prakse; organiziranje
stručnih ispita zdravstvenih djelatnika te njihovo specijalističko usavršavanje;
priznavanje naziva primarijusa; dodjela naziva zdravstvenim ustanovama:
referentni centar, klinika, klinička bolnica i klinički bolnički centar,
upravni nadzor nad radom Hrvatskog zavoda za zdravstveno osiguranje, Hrvatskog
crvenog križa i komora, zdravstvenoinspekcijski nadzor nad radom zdravstvenih
ustanova i zdravstvenih djelatnika te privatnom praksom; registraciju lijekova,
nadzor nad proizvodnjom i prometom lijekova, pomoćnih ljekovitih sredstava
i otrova; proizvodnju, promet i potrošnju opojnih droga; poslove sanitarne
inspekcije, sanitarni nadzor u međunarodnom prometu na državnoj granici;
obavljanje i drugih poslova koji su mu stavljeni u nadležnost."

Članak 17.

Članak 22. mijenja se i glasi:

"Ministarstvo znanosti i tehnologije obavlja upravne i druge stručne
poslove koji se odnose na: razvitak znanstvenoistraživačke djelatnosti
i znanstveno-tehničkih informacija i komunikacija; razvitak znanstveno-istraživačkih
i drugih pravnih osoba; razvitak znanosti i primjenu znanstvenih dostignuća
u pojedinim područjima; usklađivanje financiranja programa neprestane istraživačke
djelatnosti i ugovornih projekata u svrhu ostvarivanja Nacionalnoga znanstvenoistraživačkog
programa te znanstvenih projekata od posebnog interesa, planiranje, usklađivanje
i provođenje razvitka informatičke djelatnosti i njezino povezivanje u
cjeloviti informacijski sustav u Republici Hrvatskoj te planiranje i usklađivanje
tehnološkog razvitka u Republici Hrvatskoj.

Ministarstvo znanosti i tehnologije obavlja upravne i druge stručne
poslove koji se odnose na: praćenje, evidentiranje i ostvarivanje znanstvene,
tehničke i tehnološke suradnje sa stranim zemljama i međunarodnim organizacijama
u skladu sa međunarodnim ugovorima; upućivanje naših stručnjaka u inozemstvo
i uključivanje stranih stručnjaka u Republici Hrvatskoj; evidenciju i suradnju
s našim stručnjacima u svijetu; obavljanje poslova u svezi sa stipendiranjem,
specijalizacijom i praktičnom izobrazbom naših i stranih stručnjaka na
osnovi međunarodnih, državnih, poslovnih i drugih sporazuma.

Ministarstvo znanosti i tehnologije obavlja i upravne i druge stručne
poslove koji se odnose na sustav i izradu nastavnih planova i programa
visoke naobrazbe u zemlji i inozemstvu te osiguravanje financijalnih i
materijalnih uvjeta za rad i stručno obrazovanje i usavršavanje nastavnika,
smještaj, prehranu i druga pitanja životnog i radnoga studentskog standarda
te inspekcijske poslove visoke naobrazbe; obavljanje i drugih poslova koji
su mu stavljeni u nadležnost."

Članak 18.

Iza članka 23. dodaje se članak 23a., koji glasi:

"Državna uprava za skrb o razvojačenim braniteljima i civilnim žrtvama
Domovinskog rata obavlja upravne i druge stručne poslove koji se odnose
na: socijalnu zaštitu civilnih invalida Domovinskog rata, obitelji civilnih
osoba ubijenih ili nestalih u Domovinskom ratu i civilnih osoba koje su
bile zatočenici neprijateljskih logora u Domovinskom ratu ili su na drugi
način postale stradalnici Domovinskog rata te njihovih obitelji; obavlja
i druge poslove socijalne zaštite razvojačenih branitelja i stradalnika
Domovinskog rata te njihovih obitelji koji na temelju ovoga Zakona ili
drugih propisa ne ulaze u djelokrug kojega drugog tijela središnje državne
uprave; obavljanje i drugih poslova koji su joj stavljeni u nadležnost."

Članak 19.

Članak 25. mijenja se i glasi:

"Državna uprava za zaštitu okoliša obavlja upravne i druge stručne poslove
koji se odnose na: opću politiku zaštite okoliša u ostvarivanju uvjeta
za održivi razvitak; zaštitu zraka, tla, voda, mora, biljnog i životinjskog
svijeta u ukupnosti uzajamnog djelovanja; predlaganje, promicanje i praćenje
mjera za unapređivanje zaštite okoliša; osiguravanje provedbe katastra
onečišćavanja (monitoring); vođenje informacijskog sustava zaštite okoliša;
utvrđivanje mjera, uvjeta i suglasnosti zaštite okoliša; postupanje s otpadom;
pripremu prijedloga standarda zaštite okoliša; ostvarivanje međunarodne
suradnje u zaštiti okoliša; inspekcijske poslove zaštite okoliša, poticanje
odgoja i obrazovanja te istraživanja u svezi sa zaštitom okoliša; obavljanje
i drugih poslova koji su joj stavljeni u nadležnost."

Članak 20.

Članak 28. briše se.

Članak 21.

Članak 29. mijenja se i glasi:

"Državni zavod za normizaciju i mjeriteljstvo obavlja upravne i druge
stručne poslove koji se odnose na: normizaciju, ovlašćivanje (akreditaciju),
certificiranje, mjeriteljstvo i nadzor predmeta od plemenitih kovina; uspostavljanje
i objedinjavanje sustava normizacije, ovlašćivanja, certificiranja i mjeriteljstva;
uspostavljanje i održavanje državnih etalona fizikalnih veličina i osiguranje
njihove sljedivosti; izdavanje i prihvaćanje normi; uspostavljanje i vođenje
središnjega dokumentacijskog i informacijskog sustava o hrvatskim i prihvaćenim
normama; uspostavljanje, opsluživanje i nadzor nad certifikacijskim sustavima;
uspostavljanje, opsluživanje i nadzor u djelatnostima normizacije i mjeriteljstva;
nakladništvo i distribucija izdanja u području normizacije, certificiranja
i mjeriteljstva, obavljanje i drugih poslova koji su mu stavljeni u nadležnost."

Članak 22.

Članak 30. mijenja se i glasi:

"Državni zavod za intelektualno vlasništvo obavlja upravne i stručne
poslove koji se odnose na: zaštitu industrijskog vlasništva, izuma i znakova
razlikovanja - modela i uzoraka, robnih i uslužnih žigova te oznaka podrijetla
proizvoda; informacijsko-dokumentacijske poslove koji se odnose na prikupljanje,
sređivanje i stavljanje na uvid patentne dokumentacije zainteresiranim
subjektima i druge oblike diseminacije informacija iz područja intelektualnog
vlasništva; poslove međunarodne suradnje s odgovarajućim državnim institucijama
drugih zemalja, kao i s međunarodnim organizacijama, posebice sa Svjetskom
organizacijom za intelektualno vlasništvo (WIPO/OMPI); poslove koji se
odnose na pripreme, zaključivanje i izvršavanje međunarodnih ugovora iz
područja intelektualnog vlasništva.

Državni zavod za intelektualno vlasništvo obavlja upravne i druge stručne
poslove koji se odnose na: autorska i srodna prava (prava autora, prava
umjetnika izvođača, prava proizvođača fonograma i videograma, pravo organizacija
za radiodifuziju); obavljanje i drugih poslova koji su mu stavljeni u nadležnost."

Članak 23.

Članak 31. mijenja se i glasi:

"Državni zavod za statistiku obavlja stručne poslove koji se odnose
na: pripremu i provedbu programa statističkih istraživanja Republike Hrvatske,
a posebice prikuplja, obrađuje, čuva, analizira, objavljuje i daje na korištenje
statističke podatke na temelju jedinstvene metodologije i jedinstvenih
statističkih standarda; unapređivanje statističkih metoda; izgrađivanje
statističkoga informacijskoga sustava kao dijela sustava informiranja;
uvođenje i vođenje administrativnih i statističkih registara; davanje metodoloških
i drugih stručnih uputa za statistička istraživanja i nadzor nad njihovim
provođenjem, razmjenjivanje statističkih podataka s drugim državnim i međunarodnim
organizacijama.

Državni zavod za statistiku obavlja i stručne poslove koji se odnose
na: analizu i prognozu makroekonomskih kretanja u nacionalnom gospodarstvu;
obavlja i druge poslove koji su mu stavljeni u nadležnost."

Članak 24.

Članci 32. i 33. brišu se.

Članak 25.

Ravnatelje državnih upravnih organizacija imenuje i razrješuje Vlada
Republike Hrvatske, na prijedlog predsjednika Vlade i uz prethodno pribavljeno
mišljenje nadležnog ministra.

Ravnatelji državnih upravnih organizacija za svoj rad odgovorni su nadležnom
ministru, a ravnatelj Državnog zavoda za statistiku Vladi.

Za Državnu geodetsku upravu nadležno je Ministarstvo prostornog uređenja,
graditeljstva i stanovanja, za Državnu upravu za zaštitu okoliša nadležno
je Ministarstvo kulture, za Državnu upravu za skrb o razvojačenim braniteljima
i civilnim žrtvama Domovinskog rata Ministarstvo rada i socijalne skrbi,
za Državni zavod za zaštitu obitelji, materinstva i mladeži te za Državnu
upravu za vode Ministarstvo razvitka i obnove, za Državni hidrometeorološki
zavod, za Državni zavod za normizaciju i mjeriteljstvo te za Državni zavod
za intelektualno vlasništvo Ministarstvo znanosti i tehnologije, za Ravnateljstvo
za robne zalihe nadležno je Ministarstvo gospodarstva te za Državni hidrografski
institut Ministarstvo pomorstva, prometa i veza. Državni zavod za statistiku
za svoj rad odgovara izravno Vladi Republike Hrvatske.

Dosadašnje upravne organizacije koje ulaze u sastav ministarstva ustrojit
će se uredbom Vlade Republike Hrvatske kao upravne organizacije u sastavu
odgovarajućih ministarstava.

Državno ravnateljstvo za robne zalihe ulazi u sastav Ministarstva gospodarstva
kao ravnateljstvo u sastavu Ministarstva, s time da će se na to ravnateljstvo
primjenjivati odredbe o nadzoru i načinu rada propisane Zakonom o državnim
robnim zalihama.

Članak 26.

Danom stupanja na snagu ovoga Zakona prestaju s radom:

1. Državni zavod za makroekonomske analize i prognoze,

2. Državna uprava za zaštitu kulturne i prirodne baštine,

3. Državno ravnateljstvo za robne zalihe,

4. Ured za žrtve rata Vlade Republike Hrvatske.

Ministarstvo privatizacije i upravljanja imovinom nastavlja s radom
kao Ministarstvo privatizacije, a Državni zavod za patente kao Državni
zavod za intelektualno vlasništvo.

Članak 27.

Poslove koje su do sada obavljala ministarstva, odnosno državne upravne
organizacije preuzimaju:

1. Ministarstvo kulture:

- poslove Državne uprave za zaštitu kulturne i prirodne baštine,

2. Ministarstvo znanosti i tehnologije:

- poslove Zavoda za informatizaciju pravosuđa i javne uprave od Ministarstva
pravosuđa,

3. Državna uprava za skrb o zaštiti razvojačenih branitelja i civilnih
žrtava Domovinskog rata:

- poslove Ureda za žrtve rata Vlade Republike Hrvatske,

4. Državni zavod za statistiku:

- poslove Državnog zavoda za makroekonomske analize i prognoze,

5. Ured za priopćavanje Vlade Republike Hrvatske:

- poslove koji se odnose na provedbu zakona i drugih propisa u svezi
s novinsko-nakladničkim poduzećima, uvozom inozemnih javnih glasila i izvozom
domaćih glasila te poslove akreditacije novinara od Ministarstva kulture
i drugih poslova koji su s time u svezi, a koji su se do stupanja na snagu
ovoga Zakona obavljali u drugim ministarstvima.

Članak 28.

Ministarstva i državne upravne organizacije, te Ured za priopćavanje
Vlade Republike Hrvatske koji preuzimaju poslove, odnosno dio poslova ministarstva,
odnosno državnih upravnih organizacija, preuzimaju i državne službenike
i namještenike koji su na dan stupanja na snagu ovoga Zakona zatečeni na
preuzetim poslovima.

Na zamjenike ravnatelja, pomoćnike ravnatelja i druge državne službenike
odnosno namještenike, koji ne budu raspoređeni u smislu stavka 1. ovoga
članka primjenjuju se odredbe Zakona o državnim službenicima i namještenicima
i o plaćama nositelja pravosudnih dužnosti.

Članak 29.

Danom stupanja na snagu ovoga Zakona, opremu, pismohranu i drugu dokumentaciju,
sredstva za rad, financijska sredstva, prava i obveze ministarstava, odnosno
državnih upravnih organizacija čiji se poslovi preuzimaju, preuzimaju se
razmjerno preuzetim poslovima sukladno promjenama ustrojstva i djelokruga
na temelju ovoga Zakona.

Članak 30.

Vlada Republike Hrvatske uskladit će s ovim Zakonom uredbe o unutarnjem
ustrojstvu ministarstava, državnih upravnih organizacija i Uredbu o Uredu
za odnose s javnošću Vlade Republike Hrvatske u roku od 30 dana od dana
stupanja na snagu ovoga Zakona.

Članak 31.

Danom stupanja na snagu ovoga Zakona u Zakonu o sustavu državne uprave
("Narodne novine", br. 75/93.) u članku 44. stavku 2. u drugoj rečenici
iza riječi: "ministru" stavlja se točka, a riječi: "i Vladi" brišu se.

U članku 47. stavku 2. na kraju prve rečenice iza riječi: "Vlade" briše
se točka i dodaju riječi: "i uz prethodno pribavljeno mišljenje nadležnog
ministra". Na kraju druge rečenice riječ: "Vladi" zamjenjuje se riječima:
"nadležnom ministru, ako posebnim zakonom nije drukčije propisano".

U članku 48. stavku 2. na kraju druge rečenice riječ: "Vladi" zamjenjuje
se riječima: "nadležnom ministru, ako posebnim zakonom nije drukčije propisano".

U članku 49. stavku 3. riječ: "Vladi" zamjenjuje se riječima: "nadležnom
ministru".

Članak 32.

Ovaj Zakon stupa na snagu osmoga dana od dana objave u "Narodnim novinama".

Klasa: 023-03/95-01/29
Zagreb, 18. listopada 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 92/1996-1601